STPI พุ่งแรงรับเข้าซื้อหุ้นโรงไฟฟ้าขยะชุมชน
STPI พุ่งแรง 6% หลังเข้าซื้อหุ้นโรงไฟฟ้าขยะชุมชนจุดพลุลงทุนพลังงานทดแทน ณ เวลา 10.37 น. ราคาอยู่ที่ 10.80 บาท บวก 0.60 บาท หรือ 5.88% มูลค่าซื้อขาย 307.92 ล้านบา
7 พ.ย. 2559

ผู้สื่อข่าวรายงานว่า ราคาหุ้นเอสทีพี แอนด์ ไอ จำกัด (มหาชน) หรือ STPI ณ เวลา 10.37 น. ราคาอยู่ที่ 10.80 บาท บวก 0.60 บาท หรือ 5.88% มูลค่าซื้อขาย 307.92 ล้านบาท โดยเปิดตลาดที่ 10.40 บาท ราคาปรับตัวขึ้นสูงสุดที่ 10.70 บาท และราคาปรับตัวลงต่ำสุดที่ 10.30 บาท
โดยเช้านี้ บมจ.เอสทีพี แอนด์ ไอ (STPI) แจ้งว่า บริษัท เอสทีพี แอนด์ ไอ เซอร์วิสเซส จำกัด (STPS) ซึ่งเป็นบริษัทย่อยลงนามสัญญาซื้อหุ้น 60% ในบริษัท ดับเบิลยู พีจีอี เพชรบุรี จำกัด (WPP) คิดเป็นมูลค่า 840 ล้านบาท โดยบริษัทดังกล่าวเป็นผู้ผลิตไฟฟ้าจากขยะชุมชนใน จ.เพชรบุรี ขนาด 7.9 เมกะวัตต์ มีสัญญาขายไฟฟ้ากับการไฟฟ้าส่วนภูมิภาค (กฟภ.) จำนวน 5.99 เมกะวัตต์ คาดว่าจะพร้อมผลิตไฟฟ้าภายในปลายปี 61
ทั้งนี้ การลงนามสัญญาซื้อหุ้นดังกล่าว เป็นไปตามมติที่ประชุมคณกรรมการบริษัทเมื่อวันที่ 9 ก.ย.อนุมัติในหลักการให้บริษัทย่อยเข้าทำรายการเพื่อซื้อหุ้น WPP จำนวน 60% จากผู้ถือหุ้นเดิม ได้แก่ บริษัท ดับเบิลยูพี กรีนเอ็นเนอจี จำกัด (WPGE) และ WP CONSULTANT INTERNATIONAL CO., LTD.(WPCI) เพื่อดำเนินธุรกิจผลิตและจำหน่ายไฟฟ้าจากขยะชุมชน ซึ่งทางฝ่ายจัดการได้ดำเนินการศึกษาความเป็นไปได้และรายละเอียดโครงการจนเป็นที่พอใจแล้ว จึงตัดสินใจเข้าทำรายการดังกล่าว
สำหรับการผลิตไฟฟ้าจากขยะชุมชนดังกล่าวมีขนาดกำลังการผลิต 7.9 เมกะวัตต์ เป็นเวลา 5 ปีและต่ออายุอัตโนมัติทุก 5 ปี จนกว่าผู้ผลิตไฟฟ้าจะบอกยกเลิกสัญญาซื้อขายไฟฟ้ากับกฟภ. ซึ่งขณะนี้โครงการอยู่ระหว่างการเจรจาทำสัญญารับเหมาก่อสร้าง และติดตั้งเครื่องจักร โดยคาดว่าจะพร้อมผลิตไฟฟ้าได้ปลายปี 61
การลงทุนดังกล่าวเป็นการขยายธุรกิจไปยังธุรกิจพลังงานทดแทนที่มีการเติบโต อันเป็นไปตามแผนพัฒนาพลังงานทดแทน และพลังงานทางเลือก พ.ศ.2558 รวมถึงสามารถสร้างรายได้แบบต่อเนื่อง (Recurring Income) ให้กับกลุ่มบริษัทในระยะยาว สำหรับแหล่งเงินลงทุนที่ใช้จะมาจากเงินทุนหมุนเวียนจากการดำเนินงาน โดยงบการเงินรวม ณ วันที่ 30 มิ.ย.59 มีเงินสดและรายการเทียบเท่าเงินสดและเงินลงทุนชั่วคราว รวมจำนวน 6.39 พันล้านบาท
                